钦定古今图书集成/理学汇编/文学典/第081卷 > 张良臣
## 钦定古今图书集成/理学汇编/文学典/第081卷 > 张良臣

按《宁波府志》：“良臣，字武子，号雪窗，家洪州。父避寇来
鄞，因家焉。善诗，清刻高洁，不蹈袭凡近，音节悲壮，尢
长于绝句，语尽而意益远，诗至于盛唐极矣。李商隐、
杜牧之晚出，以绝句为专门。至宋王安石力仿之，病
多而不能，终似黄庭坚。以不使句格为工，律吕乖忤，
而体益变。陈与义借古语为援，不为事物牵掣，侣黄”
而益奇，诗之变无馀蕴矣。独良臣穿幽纳明，复唐格
律，后宋诗人，咸推服之。吟哦讽咏，遂悉宗尚，而诗稍
复其变焉。良臣于举子业非所长。隆兴元年试南省，
魏文节公杞时为参详官，携其三策见知举张焘曰：
“此文拙古，必故人张武子所为，愿拔之。”及撤棘，果良
臣也。杞晚居小溪山中，日从唱酬。官止监左藏库。有
《集》十卷，至咸淳间徐直谅始刻于广信郡。